KOMISIJOS ATASKAITA TARYBAI IR EUROPOS PARLAMENTUI Stipriasraučio reaktoriaus eksploatavimas 2010 m. /* COM/2012/0171 final */





KOMISIJOS ATASKAITA TARYBAI IR EUROPOS PARLAMENTUI Stipriasraučio reaktoriaus eksploatavimas 2010 m. 2009 m. gegužės 25 d. Taryba priėmė Jungtinio tyrimų centro (JRC) įgyvendintiną trejų metų (2009–2011 m.) papildomų mokslinių tyrimų programą, susijusią su Petene (Nyderlandai) įrengto stipriasraučio reaktoriaus eksploatavimu. Šio Tarybos sprendimo 4 straipsnyje numatyta, kad Komisija kasmet informuos Europos Parlamentą ir Tarybą ir pateiks papildomos mokslinių tyrimų programos įgyvendinimo ataskaitą. Ši 2010 m. stipriasraučio reaktoriaus veiklos ataskaita yra antroji iš trijų metinių ataskaitų, kurios apims visą papildomų mokslinių tyrimų programą. Pagrindiniai programos tikslai: (1) užtikrinti saugų ir patikimą stipriasraučio reaktoriaus veikimą siekiant užtikrinti neutronų srautą eksperimentiniams tikslams; (2) leisti mokslinių tyrimų institutams stipriasrautį reaktorių efektyviai naudoti įvairiose srityse – Europai svarbių branduolinių reaktorių kuro ir medžiagų saugos gerinimo, sveikatos apsaugos, įskaitant medicininių izotopų kūrimą siekiant spręsti medicinos mokslinių tyrimų klausimus, branduolių sintezės, fundamentaliųjų mokslinių tyrimų bei mokymo ir atliekų tvarkymo. Stipriasrautis reaktorius yra mokymosi priemonė doktorantams ir doktorantūros studijas baigusiems stipendininkams, kad jie galėtų vykdyti mokslinių tyrimų veiklą pagal nacionalines ar Europos programas. Be to, šiame reaktoriuje vykdoma komercinė radioaktyvių izotopų gamyba. Čia pagaminami radioaktyvūs izotopai naudojami daugiau nei pusėje iš kasmet Europoje atliekamų 10 milijonų medicininių diagnozių. Saugus veikimas ir mokslinių tyrimų tikslai 2010 m. užtikrinti taip: 1. Saugus stipriasraučio reaktoriaus veikimas Jėgainės savininkė (nuoma 99 metų laikotarpiui) yra Europos atominės energijos bendrija (Euratomas), o jėgainės ir biudžeto valdytojas – JRC. Stipriasraučio reaktoriaus operatorius yra NRG (Branduolinių mokslinių tyrimų konsultacinė grupė). Ši grupė eksploatuoja ir techniškai prižiūri jėgainę, taip pat tvarko su reaktoriumi susijusią komercinę veiklą[1]. Ji turi Nyderlandų nacionalinio reguliuotojo KFD (Kernfysische Dienst) suteiktą veiklos licenciją. Stipriasraučiam reaktoriui, kaip ir branduolinėms jėgainėms, taikomi teisiškai privalomi kas 10 metų atliekami periodiniai saugos vertinimai – juos atlieka NRG. Be to, 2011 m. balandžio mėn. Tarptautinė atominės energijos agentūra (TATENA) atliko nepriklausomą stipriasraučio reaktoriaus vertinimą INSARR (integruotą mokslinių tyrimų reaktorių vertinimą). 2010 m. stipriasrautis reaktorius veikė tik 143 dienas, nes buvo išjungtas dėl didelės apimties dugno kamščio sandarinamojo įdėklo taisymo darbų. Pasirengimą taisymo darbams ir jų įgyvendinimą pagal taikomus nacionalines taisykles ir reikalavimus stebėjo ir tikrino Nyderlandų branduolinės saugos reguliavimo institucija. Reaktoriaus taisymas, tikrinimas ir bandymas truko 201 dieną. Techninės priežiūros veiksmai apėmė prevencinę, korekcinę ir einamąją visų sistemų, konstrukcijų ir sudedamųjų dalių techninę priežiūrą siekiant, kad stipriasrautis reaktorius veiktų saugiai ir patikimai. Taip pat, kaip vienas licencijos reikalavimų sėkmingai atliktas periodinis nuotėkio bandymas (0,2 baro viršslėgis, trukmė – 24 valandos) ir didelės apimties eksploatacinė patikra, įskaitant dugno kamščio sandarinamojo įdėklo matavimus. Nepranešta apie jokį tarptautinėje branduolinių ir radiologinių įvykių skalėje (INES) fiksuojamą incidentą. 2. Moksliniai tyrimai ir izotopų gamyba 2.1. Moksliniai tyrimai Vykdyta tokia tęstinė mokslinė veikla: · NeT (Europos tinklo neutroninių metodų standartizavimo struktūrinei darnai užtikrinti) valdymas. Pagrindinė eksperimentinė veikla 2010 m. buvo susijusi su medžiagų senėjimo procesų tyrimais taikant mažo sklaidos kampo spinduliuotę; · liekamojo įtempio matavimas taikant neutronų difrakciją, termiškai sendinto grūdinto plieno mikrostruktūros evoliucijos vertinimas ir radioaktyviojo skilimo šiluminio pagreitinimo tyrimas; · kuro švitinimo eksperimentai, susiję su minorinių aktinoidų virsmu siekiant sumažinti branduolinių atliekų radiacinį toksiškumą; · kuro švitinimo eksperimentai branduolių dalijimosi produktų sulaikymo galimybėms tirti; · reaktoriaus konstrukcijos medžiagų irimo veikiant švitinimui (grafito, kompozitų, volframo lydinių ir plieno) tyrimo eksperimentai; · branduolių sintezės reaktoriaus ir greitintuvais varomų sistemų technologija, susijusi su berilio rutuliukų, plieno ir suvirinimo siūlių būklės nustatymu švitinant ir po švitinimo. 2.2. Izotopų gamyba Medicininių radioaktyviųjų izotopų gamybos požiūriu 2010 m. buvo neįprasti stipriasraučiam reaktoriui, juos galima suskirstyti į tris laikotarpius: pirmosiomis metų savaitėmis iki vasario vidurio stipriasrautis reaktorius ir toliau veikė didžiausiu gamybos pajėgumu. Tada, dugno kamščio sandarinamojo įdėklo taisymo laikotarpiu (kai tarptautiniu mastu ir toliau trūko medicininių izotopų), buvo sustabdytas, o vėliau, 2010 m. rugsėjo mėn., iš naujo paleistas įprastiniu veikimo režimu. Iki stipriasraučio reaktoriaus taisymo darbų medicininių izotopų gamybai ir toliau buvo teikiamas didžiausias prioritetas. Reaktoriaus įkrova buvo pritaikyta taip, kad būtų gaminamas absoliučiai didžiausias pagrindinių radioaktyviųjų preparatų kiekis, ypač molibdeno-99, naudojamo gydymo reikmėms (pvz., vėžiui gydyti). Dėl tokios konfigūracijos buvo galima vykdyti 11 lygiagrečių molibdeno-99 gamybos švitinimų. Šiuo maksimalaus pajėgumo laikotarpiu stipriasraučio reaktoriaus produkcija viršijo Europos tiekimo tinklo radiocheminio apdorojimo pajėgumą. Įvertinta, kad šiuo laikotarpiu stipriasraučiame reaktoriuje pagaminta pakankamai medžiagos, kad per dieną visame pasaulyje būtų galima atlikti >50 000 pacientų skenogramų; tai sudaro apie 60 proc. viso pasaulio poreikio. 2010 m. operatorius NRG derino pastangas sumažinti tiekimo problemų poveikį ir informavo izotopų pirkėjus apie taisymo darbų eigą ir planuojamą stipriasraučio reaktoriaus grąžinimo eksploatuoti datą. Dėl minėtų įvykių išryškėjo kritinis stipriasraučio reaktoriaus vaidmuo izotopų tiekimo medicinos tarnyboms grandinėje. 3. Finansinis indėlis į programos įgyvendinimą 2010 m. iš valstybių narių gauti šie indėliai programai vykdyti: iš Belgijos – 400 000 EUR, iš Prancūzijos – 300 000 EUR, iš Nyderlandų – 8 223 000 EUR. Reikėtų pažymėti, kad šiais indėliais padengiamos išlaidos pagal Tarybos sprendimo 2009/410/Euratomas II priedą. Sumos apskaičiuotos siekiant subalansuoti numatomas 2010 m. reaktoriaus išlaidas, atsižvelgiant į numatomas komercines pajamas. Eksploatavimo išlaidų deficito, įskaitant galimas techninės priežiūros ar remonto išlaidas, Komisija nedengia jokiu atveju. 2010 m. Komisija iš papildomos programos gavo 800 000 EUR eksploatavimo nutraukimo fondui. Kitos Komisijos išlaidos (pvz., tiesioginės personalo, komunalinių paslaugų, panaudoto kuro tvarkymo), kurios iš viso sudarė 1 674 000 EUR, taip pat apmokėtos iš papildomos programos biudžeto. Pridedamame Tarnybų darbiniame dokumente visi šie stipriasraučio reaktoriaus veikimo 2010 m. rezultatai pateikiami išsamiau. [1] 1967 m. birželio 20 d. JRC ir „Stichting Energieonderzoek Centrum Nederland“, vadinamasis ECN (tada vadintas „Stichting Reactor Centrum Nederland“, RCN), sudarė bendradarbiavimo sutartį Nr. 054-68-1 PET N dėl operatyviojo stipriasraučio reaktoriaus valdymo JRC teritorijoje.